Kaapstad verenig teen vrouegeweldFoto: Armand Hough/African News Agency (ANA) Die middestad van Kaapstad het vanoggend ontplof in ŉ spontane en nierassige massa-optog van duisende mense wat teen geweld teen én moord op vroue betoog het. Dit was nie ŉ geval van ŉ spesifiek georganiseerde optog deur ŉ spesifieke organisasie nie, maar eerder van duisende individue wat uit eie beweging swart aangetrek het en aanvanklik kleiner betogings by sleutelpunte in die stad soos die Tuine, die St. George-katedraal, die provinsiale wetgewer, die stadshuis, die stadsaal, die stadskampusse van die Universiteit van Kaapstad en die Kaapse Skiereiland Universiteit vir Tegnologie, die Kaapstadse Internasionale Konferensiesentrum en die parlement gehou het. Later deur die oggend het die woord eweneens spontaan versprei dat almal na die parlement as setel van die Suid-Afrikaanse demokrasie moet opruk en binne omtrent 20 minute het die strate om die parlement boordensvol geraak met die grootste optog in die Moederstad – die bakermat van DA-opposisiepolitiek in Suid-Afrika – sedert die optogte teen oudpres. Jacob Zuma enkele jare gelede. Foto: Armand Hough/African News Agency (ANA) Vandag se optogte het wit, bruin en swart in groot getalle ingesluit, en baie lede van die middelklas asook skoolkinders in hul uniforms het hulle by die optogte aangesluit. Benewens struggle-liedjies het die skare ook vredesliedjies uit die pop-genre waarmee die wit middelklas meer vertroud is, aangehef. Die DA het sy koukusvergadering opgeskort en die party se LP’s het hulle almal by die optog aangesluit. Mettertyd het ŉ dreunsang: “Waar is die president?” opgeklink. Kort voor lank het die presidensiële kavalkade by ŉ sy-ingang van die parlement ingegaan (sonder sirenes). Pres. Cyril Ramaphosa het sy bywoning van die Wêreld Ekonomiese Forum opgeskort om die skare buite die parlement te ontmoet en te belowe om die nasie om 13:00 deur middel van ŉ regstreekse televisie-uitsending toe te spreek.